મહાભારત, આ મહાન ગ્રંથ વિશે એવું કહેવામાં આવે છે કે જે આ ગ્રંથમાં છે તે સંસારમાં તમને ક્યાંક ને ક્યાંક અવશ્ય મળી જશે, પણ જે આ ગ્રંથમાં નથી એ દુનિયામાં ક્યાંય પણ નહીં મળે. એનો અર્થ એ છે કે મહાભારત એક સંપૂર્ણ ગ્રંથ છે. દરેક કાળ ખંડમાં તેનું એટલું જ મહત્ત્વ રહેલું છે. વિશ્વનું આ સૌથી મોટું મહાકાવ્ય છે. રામાયણ કરતાં ચાર ગણો મોટો આ પૌરાણિક ગ્રંથ છે. અંદાજે એક લાખ કરતાં પણ વધુ શ્લોકને તેમાં સમાવવામાં આવ્યા છે. પૌરાણિક સંદર્ભો અને ખુદ મહાભારતમાં અપાયેલા પ્રમાણ મુજબ મહર્ષિ વેદ વ્યાસજીએ આ મહાન કાવ્યગ્રંથની રચના કરી હતી અને ખુદ ભગવાન ગણેશજીએ લેખન કાર્ય કર્યું હતું.